Israel Regardie

**Israel Regardie**, narodený  ako **Francis Israel Regudy** (*  — † ), bol jedným z najvýznamnejších okultistov a okultných autorov 20. storočia.

## Mladosť

Israel Regardie sa narodil v Londýne v rodine chudobných židovských imigrantov. Jeho rodina si zmenila priezvisko na „Regardie“ potom, ako Israelovho brata zapísali omylom pod týmto menom do britskej armády. V roku 1921 Regardie emigroval do Spojených štátov, keď mal 14 rokov. Študoval umenie vo Washingtone a Philadelphii. Štúdium hebrejčiny, ktoré v tom čase absolvoval, bolo pre neho veľmi užitočné pri neskoršej práci s hermetickou kabalou. Veľmi často navštevoval knižnicu Kongresu. Stále čítal, hlavne diela o teozofii, hinduistickej filozofii a jóge. Vstúpil tiež medzi rozekruciánov.

## Životná dráha a povolanie

Pred rokom 1928 Regardie dostal do rúk prvý diel knihy *Magick (Book 4)* anglického okultistu Aleistera Crowleyho, ktorá podnietila vzájomnú korešpondenciu a roku 1928 viedla k návratu do Veľkej Británie na Crowleyho pozvanie. Regardie sa stal jeho sekretárom a o štyri roky aj spoločníkom.

O dva roky neskôr, v roku 1934 sa stal členom Stella Matutina, jedného z rádov na ktoré sa rozpadol Hermetický rád Zlatého úsvitu. Regardie získal väčšinu rádových dokumentov Zlatého úsvitu a použil ich pri písaní knihy *The Golden Dawn* z roku 1941, vďaka ktorej si znepriatelil bývalých členov rádu a vyslúžil povesť krivoprísažníka zverejnenými informáciami. Napriek tomu kniha premenila filozofiu a koncept Zlatého úsvitu na úplne novú vetvu západnej okultnej tradície. Regardie tvrdil v inej svojej knihe (*A Garden of Pomegranates*), že *„... je nevyhnutné celý systém zverejniť, aby sa ľudstvu nestratil. Je dedičstvom každého muža a každej ženy a ich práva duchovného zrodenia.“* Rôzne okultné organizácie sa hlásia k pôvodnému Zlatému úsvitu. Je to hlavne vďaka popularite diela Israela Ragardieho a jeho snahe o zachovnie kontinuity pôvodného rádového magického systému.

Do Spojených štátov sa vrátil roku 1937, keď mal 30 rokov. Začal navštevovať školu v New Yorku, zameranú na chiropraxiu, ktorú skončil v roku 1941. Popri tom študoval psychoanalýzu, spolu s dr. E. Cleggom a dr. J. L. Benditom, a psychoterapiu s dr. Nandor Forodrom. V rokoch 1942–1945 slúžil v armáde Spojených štátov. Po vojne si otvoril chiropraktickú ordináciu a vyučoval freudovskú, reichovskú a jungovskú psychiatriu. Do dôchodku odišiel vo veku 74 rokov a presťahoval sa do Sedony v Arizone.

## Smrť

Regardie zomrel náhle na srdcový infarkt 10. marca 1985, v prítomnosti priateľov pri obede v reštaurácii v Sedone, vo veku 77 rokov.

## Odkaz

Regardie je najdôležitejším zdrojom informácií týkajúcich sa Hermetického rádu Zlatého úsvitu. Jeho knihy a študenti, ktorých učil alebo len ovplyvnil, tvoria významnú skupinu v modernom západnom okultizme. Okrem toho sa Regardiemu pri snahe uchovať poznanie, podarilo zachrániť dôležitú časť zasväcovacej línie Zlatého úsvitu v Amerike:

:*Ďalšou významnú úlohu, ktorú Regardie splnil, bola jeho rola Adepta. Podarilo sa mu zachrániť významnú vetvu zasväcovacej línie Zlatého úsvitu v Amerike, ktorá sa stala alchymistickým tíglikom pre zrodenie hnutia New Age. Nie vždy je takáto úloha ľahká. A. M. A. G. tu čakal štyri dekády, kým sa vlákna vzoru spojili do obrazca. Potom, v momente jednej z pôvabných synchronicít, ktoré často hrajú babicu pri pôrode významných magických udalostí, sa pár z Georgie nechal zatiahnuť do veci, o ktorej sotva vedel niečo viac. Vybudoval Rozekruciánsku kryptu, dôležité rituálne miesto, ktorým bolo treba v presný moment prejsť pri zasvätení adepta. Ten čas nastal, keď sa dvaja mágovia (jeden zo západného pobrežia Spojených štátov a druhý z východného), ktorí sa dovtedy nestretli a nepoznal ich ani pár z Georgie, zišli aby prijali toto zasvätenie. A. M. A. G. s právom udeľovať takéto zasvätenie pod klenbou krypty bol ich spojujúcim článkom. A tak jeden pamätný víkend Regardie udelil dve iniciácie do Vnútorného rádu, prvú a poslednú, ktorú kedy udelil a Svetlo Keryxu sa dostalo do amerických rúk.*

## Publikované práce

* *A Garden of Pomegranates* (*Záhrada granátových jabĺk*; 1932)
* *The Tree of Life* (*Strom života*; 1932)
* *My Rosicrucian Adventure* (*Moje rozekruciánske dobrodružstvo*; 1936)
* *The Art of True Healing* (*Umenie skutočného liečenia*)
* *The Philosopher's Stone* (*Kameň filozofov*; 1937)
* *The Middle Pillar* (*Stredný stĺp*; 1938)
* *The Golden Dawn* (*Zlatý úsvit*; 1941)
* *The Romance of Metaphysics* (*Milostné dobrodružstvo metafyziky*)
* *The Art and Meaning of Magic* (*Umenie a význam mágie*)
* *Be Yourself, the Art of Relaxation* (*Buď sám sebou – Umenie uvoľnenia*)
* *New Wings for Daedalus* (*Nové Daidalové krídla*)
* *Twelve Steps to Spiritual Enlightenment* (*Dvanásť krokov k duchovnému osvieteniu*)
* *The Eye in the Triangle* (*Oko v trojuholníku*)
* *Roll Away the Stone* (*Odvalený kameň*)
* *The Legend of Aleister Crowley* spolu s P. R. Stephensonom (*Legenda Aleistera Crowleyho*)

Regardie redigoval neskoršie vydania diel Aleistera Crowleyho.

## Poznámky



## Zdroj

## Referencie

* Cicero, Chic; Cicero, Sandra Tabatha. (1995). *Secrets of a Golden Dawn Temple*. Llewellyn Publications. ISBN 0-87542-150-4
* Cicero, Chic; Cicero, Sandra Tabatha. (1997). *[http://www.hermeticgoldendawn.org/Documents/Bios/regardie.htm Israel Regardie]*
* Regardie, Israel. (1998 3rd ed.) *The Middle Pillar: The Balance Between Mind and Magic*. St. Paul: Llewellyn. xv. ISBN 1-56718-140-6
* Regardie, Israel. (2002). *The Golden Dawn: The Original Account of the Teachings, Rites & Ceremonies of the Hermetic Order*. Llewellyn Publications. ISBN 978-0875426631

## Preklady

* Cicero, Chic; Cicero, Sandra Tabatha. (2001). *Zasvěcení do praktické magie*. Praha: Ivo Železný. ISBN 80-240-2249-4

Kategória:Narodenia v 1907
Kategória:Úmrtia v 1985
Kategória:Okultisti
Kategória:Hermetici
Kategória:Osobnosti z Londýna